Hoeveel drankies is een te veel? Maak hier seker
JY LEES NOU Hoeveel drankies is een te veel? Maak hier seker
Wat verklap jou hoes? Hier is 6 oorsake
Deur Pieter van Zyl en Michelle Nortje
Uitgawe 3 Mei 2018
Wanneer jy saans jou voordeur oopmaak, dink jy al daaraan – daardie groot glas wyn wat wink. Met etenstyd skink jy die tweede een, of dalk kom dit eers nadat jou laaste spruit gebad en in die bed is.
Maar hoeveel is te veel vir 'n week?
Navorsers van die Universiteit van Cambridge in Engeland het 83 studies in 19 lande bestudeer waarby byna 600 000 mense betrek is, en bevind: As jy gereeld of op lang termyn meer as 1 L wyn, oftewel ’n bottel en ’n derde, per week drink, kan dit jou gesondheid aantas en selfs jou lewensverwagting verkort.
Volgens die bevindings wat in die mediese vaktydskrif The Lancet gepubliseer is, kan jy vier tot vyf jaar korter leef as wat jy andersins moontlik sou as jy op 40 jaar meer as 350 g alkohol, oftewel 43,75 eenhede, per week drink. Die navorsers beveel aan mense moenie meer as 100 g alkohol, oftewel 12,5 eenhede, per week inneem nie. En dit geld vir vroue en mans.
Hoe gemaak as jy jouself ’n gereelde drankie gun?
“Kies iets wat vir jou lekker is, maar hou by die aanbevole porsiegrootte,” sê die Bloemfonteinse dieetkundige Sonelle van der Linde. Sy sê rooiwyn bevat ’n antioksidant wat die hart help beskerm en bevat ook minder suiker as soeter witwyn en ander drankies.
Sonelle sê ligte biere, wyne en appelwyn is inderdaad gesonder as gewone bier, wyn of appelwyn omdat dit minder kilojoules bevat.
Volgens die bevindings kan jy vier tot vyf jaar korter leef as wat jy andersins sou . . .
“As jou drankie minder kilojoules bevat, gaan dit die beste keuse wees, maak nie saak wat jy kies nie.”
Sy sê as jy hardehout drink, moet jy sorg dat jou keuse van wat jy daarby meng ook nie suiker bevat nie.
“Wat jy saam met die drankie meng, maak die verskil. Kies iets wat nie suiker bevat nie, byvoorbeeld water, sodawater of dieetkoeldrank.
“Tonikum bevat vreeslik baie suiker, maar suikervrye tonikum is deesdae beskikbaar.”
Hoeveel mag ek per week drink?
Die studie beskou 8 g alkohol as ’n eenheid. As jy jou gesondheid nie wil aantas nie, moet jy volgens die studie nie meer as 100 g alkohol, oftewel 12,5 eenhede, per week drink nie.
Ons kyk hier hoeveel drankies jy per week kan drink en watter skade dit kan berokken as jy nie matigheid voor oë hou nie.
% alkohol (gemiddeld)
Hoe lyk die 12,5 eenhede wat jy per week behoort te drink?
8 klein glase (125 ml elk), oftewel 1¹/3 bottel
16 klein glase (125 ml elk), sowat 2²/3 bottels
Bier en appelwyn (cider)
6¼ botteltjies (340 ml elk), dus sowat ’n sespak
Ligte bier of ligte appelwyn
Sowat 7 botteltjies (340 ml elk)
12½ sopies (25 ml elk), dus sowat ses sogenaamde “dubbels”
Wat kan die impak wees as ek te veel drink?
Dr. Owen Wiese, ’n algemene praktisyn van Kaapstad, sê dit kan ’n ingrypende uitwerking op jou gesondheid hê as jy twee maal soveel as die voorgestelde weeklikse kwota drink.
Blaas en Niere
Oormatige uitskeiding van vloeistof kan lei tot ontwatering en elektroliet-wanbalans.
Verlies aan blaasbeheer.
Verswakking van blaasfunksie.
Gereelde blaas- en nierinfeksies wat kan lei tot chroniese nierskade.
Brein en senustelsel
Verwarring, depressiewe gedagtes.
Inkorting van senuweewerking.
Vertraagde reaksie op stimuli (daarom kan jy nie ordentlik motor bestuur nie).
Inkorting van korttermyngeheue.
Verloor inhibisie en kan onverantwoordelik optree.
Gemoedsteurings (depressie, angs).
Inkorting van geheue.
Veluitslag of aknee.
Droë vel (weens ontwatering).
Verswakking in die elastisiteit van die vel.
Rooi gelaat weens oppervlakbloedvaatjies wat ooprek.
Pofferigheid van die gesig.
Weens lewerskade kan jou vel gelerig lyk.
Spierpyne en -krampe.
Verlies aan spiermassa weens swak voeding.
Verswakking van die hartspier.
Afname in stollingsvermoë.
Swak absorbsie van voedingstowwe.
Chroniese inflammasie van die maagwand.
Toename in gewig – ’n sogenaamde bierboep is ’n voorbeeld.
Wanvoeding weens swak absorbsie van belangrike voedingstowwe kan lei tot gewigsverlies.
FOTO'S: GALLO IMAGES/GETTY IMAGES, HG-INFOGRAFIKA; BRONNE: MAYOCLINIC.ORG, NETWERK24.COM, THELANCET.COM
Meer oor: drank| gesondheid| alkohol| drink
Eksmeisie vertel hoe 7de Laan-ster haar glo aanrand
Pasop! Te veel alkohol kan tot hartprobleem lei
Dis dalk meer as dronk wees – is jy allergies vir alkohol?
Kyk watter verskillende emosies maak wyn en hardehout wakker
Só hou jy die kilogramme oor die feestyd in toom